《五马山》
宋代·李从训

北山从何来，崑岷而鼻祖。
并包河与江，考历不能谱。
近推连括苍，继乃至天姥。
既而南入台，盘桓遂东下。
嵯峨起东峁，沃洲兀墙堵。
孟塘五山顶，乐祖旧游处。
时髦集松下，抵掌道今古。
秀分为五龙，骈首饮平楚。
环县如负扆，为县护生聚。
隐岳耸其南，西隅列旗鼓。
其间诸名流，晋宋最旁午。
我惭貂尾续，於汝竟何补。
登楼览清秋，黄菊满樽俎。
持螯送新酒，醉为山起舞。
人生行乐耳，无徒与羊祜。

作者简介：宋杭州人。徽宗宣和中为画院待诏。高宗绍兴间复官补承直郎。善画道释人物，兼工花鸟，敷彩极精妙。